ผู้ว่าฯ ลำปาง และรองอธิบดีกรมป่าไม้ ลงพื้นที่ติดตามสถานการณ์หมอกควันใน และร่วมทำพิธีปล่อยแถวกำลังพล
ผู้ว่าราชการจังหวัดลำปาง และรองอธิบดีกรมป่าไม้  ติดตามสถานการณ์หมอกควันใน และร่วมทำพิธีปล่อยแถวกำลังพล เข้าปฏิบัติการดับไฟป่าบนเขาดอยพระบาท

นายทรงพล สวาสดิ์ธรรม ผู้ว่าราชการจังหวัดลำปาง พร้อมด้วยนายจเรศักดิ์ นันตะวงษ์ รองอธิบดีกรมป่าไม้ ร่วมกันลงพื้นที่ติดตามสถานการณ์หมอกควันไฟป่าในเขตพื้นที่จังหวัดลำปาง พร้อมร่วมพบปะมอบนโยบายแนวทางการปฏิบัติงานในการป้องกันและแก้ไขปัญหาไฟป่าหมอกควันแก่เจ้าหน้าที่หน่วยงานสังกัดต่างๆ ที่เกี่ยวข้อง พร้อมระดมกำลังพลเจ้าหน้าที่หน่วยงานภาคีเครือข่าย และอาสาสมัครกลุ่มพลังมวลชนจากทุกภาคส่วน ร่วมกิจกรรมเชิงรุกเพื่อการแก้ไขปัญหาไฟป่าและหมอกควัน ที่บริเวณวัดพระธาตุม่อนพระยาแช่ หมู่ที่ 1 ชุมชนบ้านพิชัย ตำบลพิชัย อำเภอเมือง จังหวัดลำปาง โดยมีนายชูเกียรติ พงศ์ศิริวรรณ ผู้อำนวยการสำนักจัดการทรัพยากรป่าไม้ที่ 3 (ลำปาง) และนายสุรชัย แสงสิริ ผู้อำนวยการส่วนทรัพยากรธรรมชาติ สำนักงานทรัพยากรธรรมชาติและสิ่งแวดล้อมจังหวัดลำปาง ร่วมกันนำหัวหน้าส่วน หัวหน้าฝ่ายงาน ข้าราชการ เจ้าหน้าที่ หน่วยงานในสังกัดกระทรวงทรัพยากรธรรมชาติและสิ่งแวดล้อม ทั้งกรมป่าไม้ กรมอุทยานแห่งชาติสัตว์ป่าและพันธุ์พืช ร่วมให้การต้อนรับ พร้อมร่วมกันนำทีมเจ้าหน้าที่เหยี่ยวไฟ-เสือไฟในสังกัด รวมกำลังพลกับเจ้าหน้าที่หน่วยงานภาครัฐ และกลุ่มพลังมวลชนจากทุกภาคส่วน ทั้งฝ่ายปกครอง ทหาร องค์กรปกครองส่วนท้องถิ่น กลุ่มเครือข่ายอาสาสมัครพิทักษ์ป่า (รสทป.) และประชาชนในเขตท้องที่อำเภอเมืองลำปาง รวมจำนวนกว่า 200 นาย ร่วมทำกิจกรรมเชิงรุกแก้ไขปัญหาไฟป่าและหมอกควัน จัดแบ่งกำลังพลนำอุปกรณ์ดับไฟครบมือทั้งไม้กวาด คราด ไม้ตบไฟ และอุปกรณ์ฉีดน้ำ ออกปฏิบัติการทำแนวกันไฟและดับไฟป่าบนเขตพื้นที่สูงเขาดอยพระบาท 

ทั้งนี้ หลังจากสภาพอากาศในพื้นที่จังหวัดลำปาง ได้ถูกปกคลุมไปด้วยหมอกควันไฟจนท้องฟ้าสลัวไม่สามารถมองเห็นทิวเขารอบตัวเมืองได้ชัดเจน คุณภาพอากาศอยู่ในระดับปานกลางจนถึงระดับที่มีผลกระทบต่อสุขภาพของประชาชนในพื้นที่ ในพื้นที่ยังคงพบมีการลักลอบจุดไฟเผาป่า โดยเฉพาะบริเวณ “เขาดอยพระบาท” ซึ่งอยู่ชิดติดกับเขตตัวเมืองลำปางได้เกิดไฟไหม้ป่ายาวนานติดต่อกันมาแล้ว 5 วัน โดยคาดว่ามีพื้นที่ป่าเสียหายจากเหตุการณ์ไฟป่าครั้งนี้ไม่ต่ำกว่า 100 ไร่ โดยตลอดห้วงระยะเวลา 5 วัน ที่ผ่านมา เจ้าหน้าที่หลายหน่วยงานรวมถึงอาสาสมัครภาคประชาชนได้ร่วมกันทำงานอย่างหนัก ตั้งแต่บริเวณเขตตำบลพิชัยช่วงเขาดอยฝรั่ง เรื่อยมาจนถึงเขาดอยพระบาท โดยการปฏิบัติงานก็เป็นไปด้วยความยากลำบาก เนื่องจากพื้นที่ส่วนใหญ่เป็นเขาลาดชันและหุบเหวลึกแม้ทางเจ้าหน้าที่จะมีการปักหลักนอนค้างคืนภายในป่าแต่ก็ยังไม่สามารถทำการดับไฟลงได้ 

อย่างไรก็ตาม  เพื่อเป็นการบำรุงขวัญและเป็นกำลังใจให้แก่เจ้าหน้าที่รวมถึงกลุ่มอาสาสมัครเครือข่ายดับไฟป่าจากทุกภาคส่วน ผู้ว่าราชการจังหวัดลำปาง พร้อมด้วย รองอธิบดีกรมป่าไม้ ได้เดินทางเข้าตรวจเยี่ยมนำสิ่งของที่จำเป็น ทั้งอาหารกระป๋อง อาหารกึ่งสำเร็จรูป เครื่องดื่มชูกำลัง และน้ำดื่มสะอาด มอบให้แก่เจ้าหน้าที่และอาสาสมัครผู้ปฏิบัติงานดับไฟป่า พร้อมได้ร่วมกันมอบแนวทางการปฏิบัติงานแก่เจ้าหน้าที่อาสาสมัครทุกนาย โดยกล่าวขอให้เจ้าหน้าที่ทุกหน่วยได้สามัคคีช่วยกันปฏิบัติหน้าที่อย่างสุดกำลังความสามารถ เพื่อให้สถานการณ์วิกฤตหมอกควันไฟป่าครั้งนี้สงบลงโดยเร็ว และเมื่อหากผ่านพ้นวิกฤตไปแล้วก็ขอให้ทุกหน่วยอย่าได้ประมาท ให้ช่วยกันคอยติดตามสถานการณ์อย่างใกล้ชิด และพร้อมที่จะเข้าปฏิบัติการดับไฟทุกเมื่อหากมีการแจ้งเตือนหรือขอความช่วยเหลือเพื่อเป็นการป้องกันไม่ให้เกิดเหตุการณ์ซ้ำรอย